廞庭自三山送荔枝分韻得緗字
作者：劉學箕
朝代：宋

paragraphs: 炎精孕秀儲氣詳，荔枝結實魁羣芳。
我有猶子客南服，千里眷念情不忘。
星馳走寄一千顆，伏暑火熾勞取將。
筠籃初開氣芬溢，稍覺四座浮清香。
驪珠燦爛光奪目，琱盤飣餖羅滿堂。
先廟未獻不敢嗅，色味雖鮮那敢嘗。
少須祀畢分送似，賓友拉至紛攫攘。
絳囊初剝拆霞縷，玉臉旋綻流天漿。
手持奈此水晶粒，地積更詫雲錦裳。
海鄉因記少日好，遶樹食啗高價償。
婆娑碧綠擁平野，丹苞縠皺暉朝陽。
初驚星火爭燿熠，久訝彩鳳爭翱翔。
薰風吹開碧雲葉，綠水宛類翻頳魴。
只今老大將底用，食此感激意故長。
君不見方紅陳紫列紺緗，三十二品裁中郎。
丁香核小味甘潔，何似釵頭十八孃。
天生美實限南北，長安路遠價愈强。
只今生食享至味，不數家漬鹽蒸方。
又不見宣靖文物全盛時，貢輸不減開元唐。
輶車縱橫繡衣使，海內騷動封紙黄。
妙品人家那可得，置以走轍加浮航。
似聞供上祗纖悉，往往盡入公侯王。
驪山往事不古鑒，艮嶽馴致烽烟狂。
祇今故老尚能說，空使悲憤縈肝腸。
書生不負醫國手，賦成何日奏明光。
不如且喚吳姬輩，笑擘輕紅入醉鄉。